নরেন্দ্র মোদীর সরকারের তিন বছর পূর্তিতে রাজ্যের বিভিন্ন অনুষ্ঠানে তৃণমূল বাধা দিচ্ছে বলে অভিযোগ করলেন কেন্দ্রীয় সংসদ বিষয়ক মন্ত্রী অনন্ত কুমার। কলকাতায় বৃহস্পতিবার তিনি বলেন, ‘‘বিভিন্ন বিষয়ে ব্যর্থ হয়ে মুখ্যমন্ত্রী মমতা বন্দ্যোপাধ্যায় হতাশ। তারই প্রতিফলন বিজেপির প্রতি তাঁদের আচরণে।’’ কেন্দ্রীয় মন্ত্রীর আরও দাবি, ‘‘কংগ্রেস এবং তৃণমূলের পরস্পরের সঙ্গে থাকা বাধ্যবাধকতা। আর ওই দুই দলের আবার সিপিএমের সঙ্গে থাকা বাধ্যবাধকতা। লালুপ্রসাদ, মুলায়ম সিংহ যাদব এবং ওই তিন দল এক হলে সেটা হবে বিড়ম্বনার পরাকাষ্ঠা। জনতা তা মানবে না।’’ অনন্তের অভিযোগ জেনে পুর ও নগরোন্নয়ন মন্ত্রী ফিরহাদ হাকিমের প্রতিক্রিয়া, ‘‘তৃণমূল ওদের বাধা দেয়নি। এখানে বিজেপির জনসমর্থন নেই। মানুষ বুঝেছে কেন্দ্রের তিন বছর পূর্তি হলেও অচ্ছে দিন আসেনি। তাই মানুষও ওদের ব্যাপারে উৎসাহী নয়।’’ তাঁর আরও বক্তব্য, ‘‘মানুষ মানবে কি নেবে না, তা মানুষ ঠিক করবে। তা ঠিক করতে কাউকে ঠিকাদারি দেয়নি। সাম্প্রদায়িক শক্তি আটকাতে কোনও ব্যবস্থা হতে পারে। কিন্তু সিপিএম এখনও আমাদের শত্রু।’’ আর বাম পরিষদীয় নেতা সুজন চক্রবর্তী বলেন, ‘‘মানুষ জানে, তৃণমূল এবং বিজেপি-রই পরস্পরের সঙ্গে থাকার এবং তা গোপন রাখার বাধ্যবাধকতা আছে! তৃণমূলের জন্মের পর থেকে সেটাই দেখা যাচ্ছে।’’